**Βιβλίο 2. Κεφάλαιο 3. Παράγραφοι 50-51.**

50. Μόλις, λοιπόν, (ο Θηραμένης) σταμάτησε, αφού είπε αυτά, και η βουλή ήταν φανερό ότι (τον) επιδοκίμασε με φωνές, επειδή ο Κριτίας κατάλαβε ότι αν επιτρέψει στη βουλή να αποφασίσει με ψηφοφορία για αυτόν, (ο Θηραμένης) θα γλιτώσει, και επειδή δεν μπορούσε να το ανεχθεί (θεωρούσε αυτό ανυπόφορο), αφού πλησίασε και συζήτησε κάτι με τους τριάντα, βγήκε έξω (από το βουλευτήριο) και διέταξε αυτούς που είχαν τα μαχαίρια να σταθούν φανερά κοντά στα κιγκλιδώματα (που χωρίζουν τις θέσεις των βουλευτών από το χώρο του ακροατηρίου της βουλής).

51. Και αφού μπήκε πάλι μέσα είπε: «Εγώ, κύριοι βουλευτές, νομίζω ότι είναι έργο ηγέτη (τέτοιου), όπως πρέπει (να είναι ο ηγέτης), αν αυτός, αν βλέπει τους φίλους του να εξαπατώνται, δεν (το) επιτρέπει. Και εγώ, λοιπόν, αυτό θα κάνω. Γιατί και αυτοί εδώ που έχουν σταθεί στα κιγκλιδώματα λένε ότι δεν θα μας (το) επιτρέψουν, αν αφήσουμε (=αθωώσουμε) (έναν) άνδρα που καταστρέφει φανερά την ολιγαρχία. Ορίζεται λοιπόν, στους καινούριους νόμους, να μην πεθαίνει κανένας από αυτούς που είναι μέσα (στον κατάλογο των τριών χιλιάδων), χωρίς τη δική σας ψήφο, για όσους όμως είναι έξω από τον κατάλογο οι τριάντα να έχουν το δικαίωμα να θανατώνουν». «Εγώ, λοιπόν», είπε, «αυτόν εδώ το Θηραμένη διαγράφω από τον κατάλογο με τη σύμφωνη γνώμη όλων μας». «Και αυτόν», είπε, «εμείς θανατώνουμε».

**Νοηματικά:**

* Στις παραγράφους αυτές αρχίζει η περιγραφή της παρωδίας δίκης του Θηραμένη που δείχνει τη βαθύτατη κοινωνική και πολιτική κρίση της εποχής.
* Πέρα από τη φανερή ψηφοφορία ο Κριτίας επιστρατεύει και ωμή τρομοκρατία με τους μαχαιροφόρους στα κιγκλιδώματα.
* Ο Κριτίας υποστηρίζει ότι ως σωστός ηγέτης οφείλει να μην αφήσει τους δικαστές να παρασυρθούν (εξαπατωμένους) από την απολογία του Θηραμένη. Δεν παραλείπει βέβαια να τους υπενθυμίσει και τους νεαρούς με τα μαχαίρια.
* Ο Κριτίας προκειμένου να επιτύχει το στόχο του, να θανατώσει το Θηραμένη, επικαλείται το νόμο (έστι δε εν τοις καινοίς νόμοις) με τρόπο όμως εντελώς παράλογο και άνομο. Να αναλύσετε και να υποστηρίξετε τη φράση αυτή με επιχειρήματα μέσα από την παράγραφο 51. (Γραπτή εργασία).

**Γλώσσα – Ύφος:**

Χαρακτηριστική στην ενότητά μας η χρήση ευθέος λόγου που προσδίδει αμεσότητα και ζωντάνια στο κείμενο, αλλά και αποδίδει με γλαφυρότητα το ήθος του Κριτία.

Γραμματικά – Συντακτικά:

ταῦτα: Να αναγνωριστεί και να κλιθεί και στα τρία γένη ενικού και πληθυντικού.

εἰπών: Να κάνετε χρονική αντικατάσταση.

ἐξῆλθε: Να κάνετε εγκλιτική αντικατάσταση.

Να κάνετε αναλυτική σύνταξη των μετοχών στην παράγραφο 51 (συντακτική θέση, υποκείμενο, συνημμένες ή απόλυτες)

Ετυμολογικά:

ἐπιστῆναι <ρ. ἵστημι: αρχικοί χρόνοι: ἵστημι, ἵστην, στήσω, ἔστησα, στήσας ἔχω, στήσας εἶχον – ἵσταμαι, ἱστάμην, στήσομαι, σταθήσομαι, ἐστησάμην, ἔστην β΄, ἐστάθην, ἕστηκα, ἑ(ἱ)στήκειν.

Να βρείτε δύο ουσιαστικά και δύο επίθετα που να ανήκουν στην ίδια ετυμολογική οικογένεια με το ρήμα και να σχηματίσετε με αυτά προτάσεις.

**Βιβλίο 2. Κεφάλαιο 3. Παράγραφοι 52-54.**

52. Ο Θηραμένης, μόλις άκουσε αυτά, πήδησε πάνω στην εστία και είπε: «Εγώ», είπε, «άνδρες, ικετεύω σε ό,τι πιο δίκαιο υπάρχει, να μην έχει ο Κριτίας το δικαίωμα να διαγράφει μήτε εμένα μήτε όποιον από εσάς θέλει, αλλά όποιον νόμο αυτοί θέσπισαν για όσους είναι στον κατάλογο, σύμφωνα με αυτόν (το νόμο) να βγαίνει η απόφαση και για μένα και για σας (να δικάζομαι και εγώ και εσείς)».

53. «Και δεν αγνοώ αυτό», είπε, «μα τους θεούς, ότι δηλαδή δεν θα μου είναι αρκετός (ότι δεν θα με βοηθήσει) αυτός εδώ ο βωμός, αλλά θέλω και αυτό να (σας) αποδείξω, ότι αυτοί δεν είναι πάρα πολύ άδικοι μόνο για τους ανθρώπους, αλλά και πάρα πολύ ασεβείς προς τους θεούς». «Και με εσάς», είπε, «άνθρωποί μου καλοί και ενάρετοι, απορώ αν δεν θα βοηθήσετε τους ίδιους τους εαυτούς σας και μάλιστα, ενώ γνωρίζετε ότι το δικό μου όνομα δεν σβήνεται καθόλου πιο εύκολα από (το όνομα) του καθενός από εσάς».

54. Μετά από αυτό ο κήρυκας των τριάντα διέταξε τους έντεκα να συλλάβουν το Θηραμένη. Αφού, λοιπόν, εκείνοι μπήκαν μέσα μαζί με τους υπηρέτες τους και με αρχηγό τους το Σάτυρο, το θρασύτατο και αναιδέστατο, ο Κριτίας είπε: «Σας παραδίδουμε», είπε, «αυτόν εδώ, το Θηραμένη, που καταδικάστηκε σύμφωνα με το νόμο».

**Νοηματικά:**

Να διαβάσετε στη σελίδα 90 τα σχόλια για τις παραγράφους που εξετάζουμε και να απαντήσετε στις εξής ερωτήσεις:

1. Τι γνωρίζετε για το θεσμό της ικεσίας στην αρχαία Ελλάδα; Η καταπάτησή του τι δείχνει για το ήθος των τριάκοντα και για την κατάσταση στην Αθήνα;
2. Λέει ο Θηραμένης: «θαυμάζω ει μη βοηθήσετε υμιν αυτοις» : Πώς αιτιολογεί ο Θηραμένης την απορία του αυτή με όσα λέει πριν και μετά;

**Γλώσσα – Ύφος:**

Το απόσπασμά μας είναι χαρακτηριστικό της ικανότητας του συγγραφέα να ζωντανεύει με δραματική ένταση μεμονωμένες εντυπωσιακές σκηνές. Με ακρίβεια ρεπόρτερ, χρησιμοποιώντας τον ευθύ λόγο, αλλά και τη διεξοδική περιγραφή καταφέρνει να μας μεταδώσει τα συναισθήματα του Θηραμένη και να κινητοποιήσει και τα δικά μας: συμπάθεια και αγωνία για την τύχη του Θηραμένη, αποστροφή για την αδικία, οργή για την καταπάτηση κάθε έννοιας ανθρώπινου ή θεϊκού νόμου.

**Γραμματικά – Συντακτικά:**

ἄνδρες: Να κλιθεί και στους δύο αριθμούς αφού αναγνωριστεί.

ἔγραψαν: Να κάνετε χρονική και εγκλιτική αντικατάσταση.

Να βρείτε τις δευτερεύουσες προτάσεις της παραγράφου 53 και να αναφέρετε το συντακτικό τους ρόλο.

**Ετυμολογικά:**

ἀκούσας , ἀκούω: Να γράψετε ομόρριζα παράγωγα στη νέα ελληνική.

Να γράψετε τα αντώνυμα των παρακάτω λέξεων στην αρχαία ελληνική:

ἀγνοῶ, οὐδέν, βούλομαι, ἀδικώτατοι, ἀσεβέστατοι, γιγνώσκοντες

**Βιβλίο 2. Κεφάλαιο 3. Παράγραφοι 55-56.**

**ΜΕΤΑΦΡΑΣΗ**

55. Εσείς (οι έντεκα, δηλαδή), αφού τον πάρετε και τον οδηγήσετε εκεί όπου πρέπει, να πράξετε όσα (πρέπει να γίνουν) μετά από αυτά».

Και μόλις είπε αυτά και ο Σάτυρος τον τραβούσε από το βωμό και οι υπηρέτες τον τραβούσαν. Και ο Θηραμένης, όπως ήταν φυσικό, και τους θεούς επικαλούνταν και τους ανθρώπους για να βλέπουν αυτά που γίνονταν. Η βουλή, όμως, δεν αντιδρούσε, επειδή έβλεπε και αυτούς στα κιγκλιδώματα (ότι ήταν) όμοιοι με το Σάτυρο και (ότι) το μπροστινό τμήμα του βουλευτηρίου (ήταν) γεμάτο φρουρούς, και επειδή δεν αγνοούσαν ότι βρίσκονται εκεί έχοντας μαζί τους μαχαίρια.

56. Αυτοί, λοιπόν, οδήγησαν τον άνδρα δια μέσου της αγοράς, ο οποίος (ενώ αυτός) με πολύ δυνατή φωνή φανέρωνε τι πάθαινε. Λέγεται ακόμη κι ένας λόγος και αυτός δικός του. Μόλις του είπε ο Σάτυρος ότι θα κλάψει, αν δεν σιωπήσει, του απάντησε ρωτώντας: «αν, όμως, σιωπώ», είπε, «δεν θα κλάψω άραγε;» και μόλις ήπιε το κώνειο γιατί αναγκαζόταν να πεθάνει, λένε ότι αφού πέταξε μακριά το υπόλοιπο σαν να έπαιζε κότταβο είπε: «αυτό στην υγεία του όμορφου Κριτία!». Και δεν αγνοώ βέβαια αυτό, ότι δηλαδή αυτά τα λόγια (δεν είναι) αξιόλογα, αλλά θεωρώ θαυμαστό εκείνο (το χαρακτηριστικό) του άνδρα, ότι δηλαδή, ενώ βρισκόταν κοντά ο θάνατος (κάτω από τη σκιά του θανάτου), δεν έχασε την αυτοκυριαρχία και το χιούμορ του.

**Νοηματικά:**

Να διαβάσετε στη σελίδα 90 -91 τα σχόλια για τις παραγράφους που εξετάζουμε και να απαντήσετε στις εξής ερωτήσεις:

1. Να χαρακτηρίσετε το Θηραμένη από τις τελευταίες πράξεις και τα λόγια του πριν πεθάνει.
2. Ο τόπος όπου γαλουχείται και ανδρώνεται κάποιος επιδρά και στο χαρακτήρα και την ιδιοσυγκρασία του. Μπορείτε να στηρίξετε την άποψη αυτή σε ότι αφορά το «παιγνιώδες» του χαρακτήρα του Θηραμένη;
3. Θυμηθείτε τη γνώμη που είχατε για το Θηραμένη στα προηγούμενα κεφάλαια – εκείνα των διαπραγματεύσεων με τους Σπαρτιάτες πριν την εγκαθίδρυση του καθεστώτος των τριάκοντα, αλλά και μετά. Έχει αλλάξει καθόλου και ως προς τι;

**Γλώσσα – Ύφος:**

Παραστατικότητα, σαφήνεια, ακρίβεια, λιτότητα χαρακτηρίζουν το λόγο του Ξενοφώντα. Επιλέγει τον Παρατατικό για να δώσει διάρκεια στα παθήματα του Θηραμένη και να εντείνει τα συναισθήματά μας. Η αμεσότητα επιτυγχάνεται με τον ευθύ λόγο. Αξιοπρόσεκτη η έξοδος του Ξενοφώντα από το ρόλο του αμέτοχου ιστορικού και ο σχολιασμός του ήθους του Θηραμένη. Πάλι μας θυμίζει εδώ σύγχρονο ρεπόρτερ – σχολιαστή γεγονότων.

**Στοιχεία αισθητικής του κειμένου:** «οὐκ ἀγνοοῦντες»: σχήμα λιτότητας, «ἡσυχίαν εἶχεν»: περίφραση, «ἡ δὲ βουλὴ…. οὐκ ἀγνοοῦντες»: σχήμα κατά το νοούμενο.

**Συντακτικά – Γραμματικά**

ὁρῶσα: Χρονική αντικατάσταση

δηλοῦντα: Να γραφεί το β΄ενικό και γ΄πληθυντικό Ενεστώτα και Παρατατικού όλων των Εγκλίσεων σε ενεργητική και μέση φωνή καθώς και το απαρέμφατο και η μετοχή.

Να κάνετε συντακτική ανάλυση στις μετοχές του κειμένου

**Ετυμολογικά**

Να βρείτε λέξεις από το κείμενο ετυμολογικά συγγενείς με τις παρακάτω: ρυμουλκό, πρόσκληση, κάτοψη, ουσία, λιποβαρής, ανελκυστήρας, αόρατος, οντότητα, κατάλοιπο, διάστημα.

**Ασκήσεις εμπέδωσης της γ΄κλίσης**

1. Να μεταφέρετε τα παρακάτω ονόματα στον άλλο αριθμό:

τῶ ἥρωι

τὴν ἰσχύν

**ὦ δρύες**

**τοὺς ἰχθῦς**

τῇ πόλει

τοὺς πελέκεις

τῶν ἄστεων

τῷ βασιλεῖ

τοῦ κήρυκος

**ἡ φλέψ**

αἱ σάρκες

τάς ὄρνιθας

**ὦ χάριτες**

τὰς ἔριδας

τὸ κτῆμα

**τοῖς δράμασι**

τῇ ἀκτῖνι

τῶν χειμώνων

τῷ κλητῆρι

ὁ ἡγεμών

οἱ ποιμένες

**τῷ πατρί**

ὦ μητέρες

**τοῦ βέλους**

**τὸν αἰθέρα**

2. Όσα ονόματα είναι με έντονα γράμματα να τα κλίνετε σε ενικό και πληθυντικό.

3. Να κλίνετε σε ενικό και πληθυντικό τα παρακάτω ονόματα και να τα ξέρετε (για την κλίση τους συμβουλευτείτε τις παραγράφους 149, 150 της γραμματικής σας):

ἡ ναῦς, ὁ παῖς, ἡ τυραννίς, ἡ γυνή, ὁ πρεσβευτής, ἡ χεὶρ, τὸ δόρυ, τὸ ἧπαρ, ὁ κύων, τὸ ὕδωρ, τὸ οὖς